《西湖醉归作》
宋代·姚宽

涌金门外看春色，水流不尽花枝碧。
一番洗雨一番风，堕蕊零红收不得。
蜜房羽客寻芳歇，蝶翅粉尽金翠灭。
云昏草暖天亦迷，日暮杨花散成雪。
倾城一醉争狂荡，踏歌相携大堤上。
湘妃有意解明璫，桃叶竟谁迎两桨。
东君无情北人去，脉脉那由话衷素。
归来帘幕护残灯，一梦闲阶月如雾。

作者简介：姚宽，字令威，号西溪。会稽嵊县（今浙江省嵊县）人，宋宣和3年随父迁居诸暨，其子姚侃、姚仅为诸暨市浬浦镇陶姚村姚氏迁入祖。宋代杰出的史学家、科学家，著名词人。